**ПРЕДЛОГ ЗАКОНА**

**О ИЗМЕНАМА ЗАКОНА О РЕФЕРЕНДУМУ И НАРОДНОЈ ИНИЦИЈАТИВИ**

**Члан 1.**

У Закону о референдуму и народној иницијативи („Службени гласник РСˮ, број 111/21), члан 7. мења се и гласи:

„Члан 7.

Овера потписа врши се у општинској, односно градској управи.

За оверу потписа не плаћа се накнада.

Овери потписа не подлежу потписи дати електронским путем, у складу са уредбом којом се уређује електронска народна иницијатива.ˮ

**Члан 2.**

Члан 20. мења се и гласи:

„Члан 20.

Народни посланици, бирачи и други подносиоци захтева на основу којег је донета одлука о расписивању референдума (у даљем тексту: овлашћени предлагач) могу одредити своје представнике (члана и заменика члана) у надлежну изборну комисију и гласачке одборе.”

**Члан 3.**

У члану 43. став 1. мења се и гласи:

„Скупштина може донети акт супротан акту односно питању потврђеном на референдуму или изменама и допунама тог акта мењати суштину потврђеног акта односно питања тек по истеку четири године од дана одржавања референдума, уз обавезу спровођења саветодавног референдума о том питању.”

**Члан 4.**

Члан 44. мења се и гласи:

„Члан 44.

Ако су грађани на референдуму донели одлуку против потврђивања акта односно питања које је било предмет изјашњавања, о том акту, односно питању не може се поново одлучивати на референдуму у року краћем од четири године од дана одржавања референдума.ˮ

**Члан 5.**

На референдум расписан пре ступања на снагу овог закона примењиваће се закон који је важио до дана ступања на снагу овог закона.

**Члан 6.**

Овај закон ступа на снагу наредног дана од дана објављивања у „Службеном гласнику Републике Србијеˮ.